Вал трудонь ломанть колга\nСИНЬ МАШТЫЕНЬ КЯДЬСОСТ МАЗОПНЕВИХТЬ КУТТНЕ\nЭрь ломанць профессиянь кочкамста ванондсы сонь сембе ширде. Сембода пяк эста, мзярда корхтамась мольфтеви строителень тевть колга. Эряви виденцямс, аф тёждятнень эзда сон. Мярьктяма, ульцяса цят моли якшама или кизонь пингть пидезь пиди шись, а теест, тя тевса заняфненди, улема анококс любой погодать. Тяконь ули кода азомс и малярхнень колга. Строительда меле «мазопнесазь» од кудонь квартиратнень. Синь маштомошиснон, тевти оцю ответственностень марямаснон эзда ламода ащи кудботмоть урядоц.\nРузаевкань «Сурастрой» ограниченнай ответственностень обществаса, конанди вятикс Мордовия Республикань Государственнай Собраниянь депутатсь Валерий Николаевич Сурайкин, трудонь кельги специалистт трудендайхть. Строяй тя компаниясь и лама этажень кутт, и индивидуальнай заказс коре. «Сурастроень» коллективсь аф пяк оцю, но «шарфтыхть» оцю тефт. Тяка пингть, эряви азомс, синь сей-тов аф фатьнихть. Кярьмодсть, мярьктяма, тя или тона кудть строяма, тевснон тисазь педа-пес. И киза кувалмоста синь вийсост аноклакшневи колмогемоньшка эряма васта. А кода тиендьсазь тевснон?! Аньцек сельме каямс эряви лангозост. Аф стак заказчикнень ширде лемозост азондовихть аньцек шнама валхт.\nТя компанияса покодихнень ёткса лама одонь кизоса эсь тевонь содай афкуксонь мастерда. Кда эряфкшуфне сидеста мярьгондихть, што од ломаттне аф сят, кода ингольденнетне, то мархтост кой-конашкада можна согласиндамс, а ули кода и аф согласиндамс. И тя азфоньконь кемокстасаськ трудонь кельги тя коллективть примерса. Кепотьксонди, аф васенце кизось ни «Сурастрой» ограниченнай ответственностень обществаса трудендайхть маляркс И.Налиткина и Т.Глухова. Аш кода мярьгомс, што тевсна тёждятнень эзда, но, аф ваномок тянь лангс, ня кафта од аватне сонь пяк кельгсазь. Варжакстат тифснон-ватьфснон лангс и мяльце касы. Мельгаст мзярдовок аф кадондыхть кодамовок ёшма. Коллективса лувондовихть примеронь няфтикс. Кда улель тяфтама возможность ушедомс трудовой киснон одукс, лия синь афольхть кочка, тага кярьмодельхть маляронь тевти. Тяфтама мяльхть азсть синць—И.Налиткинась и Т.Глуховась.\nЛамотне нинге идькс пингста кочксихть эстеест кельгома тефт, но тянь аш кода азомс Налиткинать и Глуховать колга. Ашесть арьсекшне, но вов савсь аф кржа пинге мазопнемс Рузаевка ошса В.Н.Сурайкинонь компаниянц мархта строяви куттнень. Эряви азомс, што, кочкамок тя профессиять, синь ашесть эльбяде. А кали тя эльбятькс, мзярда казендихть ломаттненди эсь лацонь валдоши. Вдь цебярьста строяф, да нинге сельмованфонь кеняртьфти краскаса архтф кудсь-зданиясь—оцю паваз эсост эряйхненди. Тяни коллективть инголе од ответственнай задачат. И тяса тага эрявкстыхть малярхнень И.Налиткинать и Т.Глуховать маштыень кядьсна, козя опытсна.